KIRJALLINEN KYSYMYS P-2042/00 esittäjä(t): Arlindo Cunha (PPE-DE) komissiolle. Euroopan unionin ja Grönlannin välinen kalastussopimus.



Virallinen lehti nro 113 E , 18/04/2001 s. 0058 - 0059



KIRJALLINEN KYSYMYS P-2042/00 esittäjä(t): Arlindo Cunha (PPE-DE) komissiolle (16. kesäkuuta 2000) Aihe: Euroopan unionin ja Grönlannin välinen kalastussopimus Vaikka Portugalin laivasto oli kalastanut turskaa ja punasimppua Grönlannin vesillä jo 1930-luvulta lähtien, se menetti nämä kalastusoikeutensa Portugalin liityttyä EU:hun vuonna 1986, sillä EU oli tehnyt kalastussopimuksen Grönlannin kanssa vuotta aiemmin eikä sopimusehtoja muutettu Portugalin toivomusten mukaisesti. EU:lle on tämän sopimuksen mukaisesti myönnetty 130 000 tonnin kalastuskiintiö, johon otetaan yhteisön talousarviosta vuosittain noin 8 miljardia escudoa. Tästä EU:n kokonaiskiintiöstä yhdelle jäsenvaltiolle (Saksalle) on myönnetty 112 000 tonnin osuus, jota se ei kuitenkaan kykene täysin hyödyntämään. Näin ollen EU:n ja Grönlannin välisen kalastussopimuksen keskimääräinen hyödyntämisaste on ollut vain 12 prosenttia, vaikka se vaatinut huomattavan määrän yhteisön varoja. Tätä tilannetta on tarkasteltava siltä pohjalta, että Portugalia on kohdeltu epäoikeudenmukaisesti ja että 30. lokakuuta 1997 kokoontunut kalastusneuvosto edellytti toimia, joiden avulla kalastussopimusten täytäntöönpanossa voidaan päästä suurempaan joustavuuteen, ja etenkin sellaisia järjestelyjä, joiden ansiosta jonkin jäsenvaltion hyödyntämättä jääneet kiintiöt voidaan väliaikaisesti siirtää toiselle jäsenvaltiolle, jolla on todellista kapasiteettia niiden hyödyntämiseen. Nykyisen kalastussopimuksen voimassaolo päättyy kuluvan vuoden lopussa ja tiettävästi sitä aiotaan jatkaa. Näin ollen voiko komissio ilmoittaa, - aikooko se ehdottaa, että Portugalin laivastolle annettaisiin oikeus kalastaa Grönlannin vesillä, mikä merkitsisi jäsenvaltioiden kiintiöiden jakautumisen tarkistamista niin, että Portugalin perinteiset oikeudet näillä vesillä otetaan huomioon, ja joustavuusperiaatteen toteuttamista käytännössä, - onko Portugalin hallitus esittänyt virallista pyyntöä saada kalastuskiintiötä kyseisen sopimuksen puitteissa, - milloin komissio aikoo saattaa asiaa koskevan ehdotuksen neuvoston käsiteltäväksi? Franz Fischlerin komission puolesta antama yhteinen vastaus kirjallisiin kysymyksiin P-2042/00 ja P-2044/00 (10. heinäkuuta 2000) Kalastussopimuksen mukainen kalastusmahdollisuuksien jakautuminen jäsenvaltioiden kesken on yhteisön sisäisesti ratkaistava asia, eikä siitä neuvotella kolmannen maan kanssa. Yleisesti komissio on sitä mieltä, että käytettävissä olevat kiintiöt kolmannen maan vesillä on käytettävä järkevästi ja optimaalisesti ja että on suunniteltava asianmukainen mekanismi käyttämättä jääneiden kiintiöiden siirtämiseksi muille kiinnostuneille jäsenvaltioille suhteellisen vakauden periaatteen mukaisesti. Yhteisöjen tuomioistuin on 13. lokakuuta 1992 antamassa tuomiossaan(1) todennut, että suhteellisen vakauden periaatteen mukaisesti kiintiöiden hyödyntämättä jääminen ei yksin ole riittävä peruste kiintiöiden siirtämiseen toiselle jäsenvaltiolle. Lisäksi tuomioistuin totesi, että hyväksyttyään yhteisön säännöstön liittymissopimuksessaan Portugali ei voi enää vedota aiempiin perinteisiin kalastusoikeuksiinsa Grönlannin vesillä saadakseen itselleen kiintiöitä suhteellisen vakauden periaatteen mukaisesti. Komissio on tietoinen siitä, että Portugalin viranomaiset edelleen toivovat Grönlannin vesien kiintiöiden uudelleen jakamista. Viime aikoina he eivät kuitenkaan ole esittäneet virallista pyyntöä tämän osalta. Koska yhteisön ja Grönlannin välinen vuonna 1985 tehty kalastussopimus ei ole päättymässä, tulevissa neuvotteluissa keskitytään neljänteen kalastuspöytäkirjaan vuosille 20012006. Komissio arvioi esittävänsä lähiviikkoina suosituksen neuvoston päätökseksi neljättä kalastuspöytäkirjaa koskevien neuvottelujen aloittamisesta. Aikanaan komissio tulee esittämään neuvottelujen tulosten perusteella neuvostolle ehdotuksen neljännen pöytäkirjan hyväksymisestä. (1) Asia C-63/90, Portugali v. neuvosto.